Document ID: 31995R1040

KOMISSION ASETUS (EY) N:o 1040/95,
annettu 10 päivänä toukokuuta 1995,
Espanjan perusviljelyalojen hallintoa koskevien lisäsiirtymätoimenpiteiden säätämisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla ja neuvoston asetuksella (EY) N:o 3290/94 (2), ja erityisesti sen 12 ja 16 artiklan,
sekä katsoo, että
asetuksen (ETY) N:o 1765/92 2 artiklan 6 kohdassa säädetään korvaukseen oikeutetun alan rajoittamisesta ja erityisestä vastikkeettomasta pellonpoistosta, kun se alue, jolle viljelijät hakevat tukea, on suurempi kuin alueellinen perusviljelyala,
asetuksen (ETY) N:o 1765/92 16 artiklassa säädetään erityistoimenpiteistä voimassaolevasta järjestelmästä asetuksella säädettyyn järjestelmään siirtymisen helpottamiseksi, erityisesti jos tämän järjestelmän käyttöönotto aiheuttaa huomattavia vaikeuksia tiettyjen tuotteiden osalta,
siirtymäkauden 1994/95 loppuun asti sovellettiin Espanjassa erityisedellytyksiä öljysiementen osalta Espanjan ja Portugalin liittymisasiakirjan mukaisesti; nämä erityisedellytykset olivat öljysiementen viljelijöille suotuisat ja niiden viljely oli tämän vuoksi houkuttelevampaa kuin muiden peltokasvien viljely,
vuonna 1994 Espanjassa vallinneen ankaran kuivuuden johdosta tarvittiin veden käyttöä kasvien kasteluun koskevia rajoituksia; kastellulla maalla Regadiossa siirryttiin muiden kuin peltokasvien, kuten riisin, puuvillan ja tomaatin viljelystä vähemmän vettä vaativiin kasveihin, erityisesti öljysiemeniin,
suotuisat edellytykset öljysiementen viljelijöille sekä kuivuuden vaikutukset vaikuttivat yhdessä alaan, jolle haettiin korvausta, myös pellonpoistoa, ja joka oli suurempi kuin Regadion alueellinen perusviljelyala,
edellä mainituista syistä alueellisen perusviljelyalan väärinkäyttö johtui epätavallisen suuresta öljysiementen viljelyalasta; olisi tarkoituksenmukaista rangaista öljysiementen viljelijöitä tämän väärinkäytön aiheuttamisesta; muiden peltokasvien viljelyalat eivät suurentuneet merkittävästi; olisi epäoikeudenmukaista rangaista muiden peltokasvien viljelijöitä öljysiementen viljelijöiden aiheuttamasta väärinkäytöstä,
viljelijöiden, jotka eivät perinteellisesti viljelleet öljysiemeniä, olisi palattava perinteelliseen viljelyynsä; asetuksen (ETY) N:o 1765/92 2 artiklan 6 kohdassa tarkoitetun erityisen pellonpoistamisen soveltaminen öljysiementen viljelijöihin rohkaisisi paluuta perinteelliseen viljelyyn; öljysiementen viljelijöiden vapauttaminen tästä rangaistuksesta olisi epäsopivaa, kun taas viljelijöiden, jotka eivät viljele öljysiemeniä 1995/96 tällä tavalla, rankaiseminen olisi sopimatonta,
tämän asetuksen säännökset vaikuttavat peltokasvien viljelyihin ja pellonpoistoon markkinointivuoden 1995/96 osalta; tämän asetuksen pitäisi tulla voimaan mahdollisimman aikaisin, ja
viljan, rasvojen ja kuivarehujen yhteinen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Markkinointivuonna 1994/95 asetuksen (ETY) N:o 1765/92 2 artiklan 6 kohtaa ei sovelleta alueisiin, joilla kasvatetaan viljaa, proteiineja, pellavansiemeniä, asiaan kuuluviin pakollisiin pellonpoistoihin eikä kaikkeen vapaaehtoiseen pellonpoistoon Espanjan "Regadio"-nimisellä perusviljelyalalla, kuten komission asetuksessa (ETY) N:o 1098/94 (3) säädetään.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä toukokuuta 1995.

Labels: 18
15
19
6